BBC Νοτιοανατολικά

Το BBC Νοτιοανατολικά (αγγ. BBC South East) είναι τοπικός ραδιοτηλεοπτικός φορέας του BBC στη Νοτιοανατολική Αγγλία και έχει την έδρα του στο Ρουαγιάλ Τάνμπριτζ Γουέλς. Ο φορέας εξυπηρετεί τις Κομητείες: Κεντ, Ανατολικό Σάσσεξ, μέρος του Δυτικού Σάσσεξ και μέρος του Σάρρεϋ.

Ο οργανισμός δημιουργήθηκε το Σεπτέμβριο του 2001.

Υπηρεσίες

Τηλεόραση

 BBC One Νοτιοανατολικά : Η τηλεοπτική παραγωγή του BBC South East αποτελείται από την περιφερειακή υπηρεσία ειδήσεων "South East Today", της οποίας το κύριο πρόγραμμά  μεταδίδεται τις καθημερινές στις 18:30, με σύντομα δελτία καθ' όλη τη διάρκεια της ημέρας συμπεριλαμβανομένου του Σαββατοκύριακου. Το 2020, το South East Today ένωσε τις δυνάμεις του με το BBC London News κατά τη διάρκεια της πανδημίας COVID-19 για να ενημερώνει τους τηλεθεατές και στις δύο περιοχές για τις εξελίξεις σχετικά με τον ιό στις περιοχές τους, αν και αυτό δεν επηρέασε τα ξεχωριστά κύρια βραδινά τους προγράμματα. Η συνεργασία επαναλήφθηκε τον Ιανουάριο του 2021.

Ραδιόφωνο

 BBC Radio Kent : εξυπηρετεί την κομητεία του Κεντ. Ο σταθμός εκπέμπει από τα στούντιό του, στους 96.7, 97.6 και 104.2 στα FM και στους 774 και 1602 στα AM. Ο σταθμός ξεκίνησε να εκπέμπει το 1970 με το όνομα "BBC Radio Medway" εκπέμποντα μόνο στη συγκεκριμένη περιοχή Μέντγουει. Τα στούντιο  βρίσκονταν στο Τσάτχαμ σε ένα κτήριο το οποίο ήταν πρώην γραφείο εφημερίδας. Πήρε το σημερινό του όνομα στις 2 Ιουλίου του 1983. Τον Ιούλιο του 1986,  μετακόμισε σε καινούργια στούντιο στην πόλη Μέντγουει. Το 2001, μετακόμισε και πάλι στη πόλη Ρουαγιάλ Τάνμπριτζ Γουέλς, στο κτήριο όπου βρίσκεται και ο οργανισμός BBC Νοτιοανατολικά. Ο σταθμός είναι ο πιο δημοφιλής ραδιοφωνικός σταθμός στο Κεντ, έχοντας 200.000 ακροατές κάθε εβδομάδα.

 BBC Surrey : εξυπηρετεί την κομητεία Σάρρεϋ. Ο σταθμός εκπέμπει από τα στούντιό του, τα οποία βρίσκονται στο Γκίλντφορντ στους 104.0 και 104.6 στα FM και στους 1368 στα AM. Επίσης, ο σταθμός είναι διαθέσιμος και μέσω ψηφιακού ραδιοφώνου.  Το BBC Radio Surrey εξέπεμψε για πρώτη φορά το Σάββατο 6 Σεπτεμβρίου του 1991 για τη μετάδοση του αγώνα κρίκετ ανάμεσα στο Σάρρεϋ και το Χαμπσάιρ. Επίσημα, ο σταθμός ξεκίνησε να εκπέμπει την Τρίτη 14 Νοεμβρίου του 1991 στις 18:00. Στις 1 Αυγούστου του 1994, ο σταθμός μετανομάστηκε σε BBC Southern Counties Radio. Στις 30 Μαρτίου του 2009 ο σταθμός ξαναπήρε το όνομα της κομητείας στην οποία εκπέμπει, το Σάρρεϋ. Ωστόσο, ο σταθμός μαζί με το BBC Sussex συνεχίζουν να λειτουργούν σαν ένας σταθμός, αλλά με διαφορετικές επωνυμίες, χωρίς αλλαγές στην διοίκηση.

 BBC Sussex : εξυπηρετεί την κομητεία Σάσσεξ. Ο σταθμός εκπέμπει από τα στούντιο του, τα οποία βρίσκονται στο Μπράιτον στους 95.0–95.3, 104.5 και 104.8 στα FM και στους 1161 και 1485 στα AM. Επίσης, ο σταθμός είναι διαθέσιμος και μέσω ψηφιακού ραδιοφώνου. Ο σταθμός ξεκίνησε να εκπέμπει στις 14 Φεβρουαρίου του 1968 ως BBC Radio Brighton, αργότερα μετονομάστηκε σε BBC Radio Sussex και μετά έγινε μέρος του BBC Southern Counties Radio πριν αποκτήσει το σημερινό του όνομα στις 30 Μαρτίου του 2009..

Στούντιο

Το περιφερειακό κέντρο εκπομπής εδρεύει στην κωμόπολη Tunbridge Wells, στο Κεντ, με τοπικά ραδιοφωνικά στούντιο και τηλεοπτικά γραφεία στο Μπράιτον και στο Γκίλντφορντ και μικρότερα γραφεία στο Χέιστινγκς, στο Chatham και στο Ντόβερ. Το BBC South East είναι ο μόνος οργανισμός του BBC που δεν εδρεύει σε μεγάλη πόλη.

Τα στούντιο στο Tunbridge Wells βρίσκονται στο ιστορικό κτίριο "The Great Hall", που στο παρελθόν χρησιμοποιήθηκε ως δημόσιος χώρος, στούντιο φωτογραφίας, χώρος παραστάσεων, κινηματογράφος, σχολή χορού και μέχρι το 1980, νυχτερινό κέντρο με την ονομασία Carriages. Το 1980, το κτίριο υπέστη σοβαρές ζημιές από πυρκαγιά. Ανακαινίστηκε και αγοράστηκε και τώρα στεγάζει  τα κεντρικά γραφεία του BBC South East και του BBC Radio Kent, μαζί με μια σειρά καταστημάτων.  Τα στούντιο, είναι οπτικά προσβάσιμα για το κοινό  μέσω ξεναγήσεων ή μέσω των βιτρινών στα γραφεία και στους κοινόχρηστους χώρους. Μέχρι τα τέλη του 2015, λειτουργούσε και  κατάστημα με είδη του BBC.

Παραπομπές

Εξωτερικοί σύνδεσμοι
Επίσημη Ιστοσελίδα

British Broadcasting Corporation
BBC Local Radio
Βρετανικοί Ραδιοφωνικοί Σταθμοί